Kibar 97: A Zezi kẽeda Zerizalɛm
A ZEZI sẽn puk zoens a yiibã sẽn yaa bõos rãmbã ninã poor bilfu, a kẽnga tẽng-bil a ye sẽn pẽ Zerizalɛm. A sẽn ta wã, a yeela a karen-biis a yiib woto: ‘Kẽ-y tẽngã pʋgẽ tɩ y na n yãa bõn-bil b sẽn loe. Lok-y-yã n wa kõ maam.’
Karen-biisã tɩ talla bõangã n wa t’a Zezi zomb-a n na n kẽng Zerizalɛm sẽn da pa le zãrã. A sẽn wa n kolgd Zerizalɛmmã, neb wʋsg n yi n na n seg-a. Bãmb wʋsg yeesa b futã n tɩʋ sorã zugu, tɩ kẽer kaood koms vãad n dɩgend sorã zug la b yetẽ yaa: ‘Bark bee rĩm ning sẽn wat a Zeova yʋʋr yĩngã zugu!’
Pĩndã, Israɛll tẽngẽ wã, rĩm-paalg ra segd n zomba bõn-bil n kẽ Zerizalɛm n wilg nebã fãa tɩ yẽ n lebg rĩmã. Yaa rẽ la a Zezi sẽn maanã. Neb nins yãmb sẽn ne fotã zugã me wilgdame tɩ b ratame t’a Zezi yɩ b rĩma. La pa nebã fãa n sak ye. D ges bũmb ning sẽn maane, a Zezi sẽn wa n ta wẽnd-doogẽ wã.
Wẽnd-doogẽ wã, a sãooga koms rãmb la a puk zoens nini. Kambã sẽn yã rẽ wã, b zẽka b koees n pẽgd a Zezi. La maan-kʋʋdbã sũy puugame tɩ b yeel a Zezi yaa: ‘Fo wʋmda kambã sẽn yetã bɩ?’
A Zezi leok-b lame tɩ: ‘N-ye, yãmb nan ka karem Biiblã pʋgẽ tɩ b yetẽ tɩ: “Wẽnnaam paama pẽgr sẽn yit kom-bõoneg noyẽ la?” ’ Kambã kell n pẽga rĩm ning Wẽnnaam sẽn yãkã.
Tõnd fãa me segd n maana wa kom-kãensã. Neb kẽer tõe n makame n na n gɩdg tõnd tɩ d ra gom Wẽnnaam rĩungã yell ye. La tõnd na n ket n gomda bõn-sõma nins a Zezi sẽn na n wa maanã yelle.
Pa a Zezi sẽn wa n be tẽngã zugã la a sɩng a naamã rɩɩb ye. Yãmb mii sẽn yɩ wakat ning bɩ? A karen-biisã ra sok-a lame n dat n bãnge. D na n yãa rẽ kibar ning sẽn pʋgdã pʋgẽ.
Matɩe 21:1-17; Zã 12:12-16.
Sogsgo
- A Zezi sẽn wa n ta tẽn-bil sẽn pẽ Zerizalɛm, a yeela a karen-biisã tɩ b maan bõe?
- Wa yãmb sẽn ne fotã zugu, a Zezi sẽn wa n kolgd Zerizalɛm, bõe n maane?
- Kambã sẽn yã a Zezi sẽn pukd zoensã nin la a kɩtdẽ tɩ koms rãmbã kẽndã, b maana bõe?
- Bõe la a Zezi yeel maan-kʋʋdb nins sũy sẽn puug ne kambã?
- Wãn to la d tõe n pẽg a Zezi wa kambã sẽn pẽg-a to-to wã?
- Karen-biisã sokame n dat n bãng bõe?
Sogsg a taaba
- Karm-y Matɩe 21:1-17.
Welg-bʋg n be a Zezi sẽn kẽ Zerizalɛm to-to tɩ wilgdẽ t’a yaa Rĩmã, ne Rom sodaas nanambsã sẽn mi n tɩ tõog zabr n lebg n watẽ n maand to-to wã sʋka? (Mat. 21:4, 5; Zak. 9:9; Fil. 2:5-8; Kol. 2:15)
A Zezi sẽn wa n kẽed wẽnd-doogẽ wã tɩ Israɛll kom-dibli wã lebs n dɩk goam nins sẽn be Yɩɩl Sõamyã 118 pʋgẽ wã zãmsda kambã bõe? (Mat. 21:9, 15; Yɩɩl 118:25, 26; 2 Tɩm. 3:15; 2 Pɩɛ. 3:18)
- Karm-y Zã 12:12-16.
Nebã sẽn tall koms vãad n kils a Zezi wã ra makda bõe? (Zã 12:13; Fil. 2:10; Wil. 7:9, 10)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn